gentaiscool/nusaparagraph_topic huggingface dataset:
Bukittinggi adolah salah satu kota wisata nan paliang banyak dikunjuangi dek masyarakaik. Baik itu masyarakaik dari dalam atau lua Sumatra Barat. Kota ko mamiliki kesan sendu dan romantis karano udara nyo nan sajuak. Satiok akhir pekan atau hari libur gadang jalanan ka Bukittinggi ko selalu macet. Tapi bagi kalian nan pamuak di jalan dan ndak nio bamacet-macet kalian bisa manampuah jalur alternatif ka Bukittinggi dari Padang lewat jalan Malalak, Kabupaten Agam. Jalan nyo memang labaih babelok-belok dan labiah ketek. Tapi lewat jalan ko bisa mahindari kemacetan nan biaso tajadi di Silaiang, Koto Baru, dan pasa lua. Selain itu, kalau kalian lewat jalan ko bisa baranti di panorama Malalak untuak malapeh panek.

Topic: leisures
Tukang dagiang adolah urang nan manyemblih, manguliti, mambarasiahan organ dalam hewan, atau manjua nyo di pasa. Nan acok ambo sobok sih, tukang dagiang cuman nan manjua dagiang nan alah disemblih se, sadangkan nan manyemblih bedo urang lo. Untuak manjadi tukang dagiang harus bagak manyemblih dan mancaliak darah. Acoknyo nan manjadi tukang dagiang ko laki-laki, jarang bana nan padusi nio. Tukang dagiang biasonyo paham jo bagian-bagian dagiang sapi dan tau caro maolah dagiang nan cocok jo satiok jenis dagiang. Wakatu nan paliang disuko oleh tukang dagiang adolah pas dakek-dakek hari rayo karno permintaan dagiang maningkek pesat, dan saaik itu dagiang haragonyo naiak.

Topic: food & beverages
Malukis kini ndak hanyo untuak urang nan pandai manggambar se. Sado urang kini alah bisa malukis karno alah banyak video tutorial tasebar di internet. Ado pulo nan manjua alaik dan bahan untuak malukis nan alah dijadian sapaket sahinggo awak ndak paralu binguang manyiokan alaik dan bahan surang kalau nio malukis. Hargo nyo pun tajangkau dan bisa dibali online. Banyak kini nan suko malukis karno untuak malapehan panek dan stress sahari-hari. Salain itu malukis bisa lo mangasah kreatifitas. Ndak paralu takuik untuak mancubo malukis, malukis ndak harus saancak seniman bantuak Van Gogh, dll. Mari lah cuboan malukis untuak kasanangan surang atau maisi wakatu kosong.

Topic: leisures
Ado satu makanan nan harus kalian cubo. Makanan itu adolah makanan nan sangaik ambo sukoi. Makanan itu banamo dendeng batokok. Dendeng batokok wajib kawan-kawan cubo karano dendeng batokok mampunyoi raso nan lamak. Salain itu dendeng tarnyato mampunyoi manfaat nan rancak untuak tubuah. Dendeng manganduang natrium nitrat nan baguno untuak manurunkan tekanan darah. Lalu dendeng pun manganduang protein nan tinggi. Protein nan takanduang di dalam dendeng ado sekitar 33 persen. Salanjuiknyo dendeng pun mampunyoi manfaat untuak manurunkan radikal bebas pado tubuah manusia. Radikal bebas dapek manyababkan berbagai panyakik seperti jantuang dan kanker. Salain manfaat, dendeng batokok pun adolah jenis dendeng nan sulik ditamui di daerah-daerah di lua Sumbar. Jadi, bilo kawan-kawan akan mancubo dendeng batokok?

Topic: food & beverages
Katiko mancaliak kawan-kawan ambo di malam hari itu pas nonton piala dunia. Ambo jadi suko mancaliak Neymar Jr. Dulu ambo suko tapi pas inyo ikuik piala dunia jo jogetan inyo yang asik bana ambo manjadian neymar sabagai olahragawan favorit ambo. Walaupun indak manang di piala dunio, ambo tetap manjadi neymar sebagai salah satu olahragawan favorit juo. Jogetan neymar yang viral di tiktok, asik bana. Mungkin banyak padusi yang manjadian inyo sabagai olahragawan favorit juo kareno jogetan neymar yang khas dan viral itu. Neymar adolah pamain sepak bola yang barasa dari brazil. Neymar baperan sabagai penyerang atau pamain di bagian sayok.

Topic: sports
Beberapa tahun ka balakang ado transportasi nan manjadi primadona masyarakat Jakarta. Transportasi itu adolah MRT. MRT adolah kapendekan dari mode raya transportasi dengan namo perusahaannyo adolah mass rapid transit. Perusahaan MRT marupokan perusahaan nan sahamnyo dimiliki dek pemerintah DKI Jakarta. MRT sampai kini lah mampunyoi kurang labiah 13 stasiun di DKI Jakarta. Stasiun partamo adolah stasiun Lebak Bulus. Salanjuiknyo ado Stasiun Fatmawati. Kamudian ado Stasiun Cipete Raya. Lalu ado Stasiun Haji Nawi. Stasiun nan kalimo adolah Stasiun Blok A. Kaanam ado Stasiun Blok M BCA. Katujuah ado Stasiun ASEAN. Sasudah Stasiun BCA ado Stasiun Senayan. Ndak Jauah dari Stasiun Senayan ado Stasiun Istora Mandiri. Salanjuiknyo ado Stasiun Bendungan Hilir. Kamudian ado Stasiun Setiabudi Astra. Lalu ado Stasiun Dukuh Ateh BNI. Terakhi ado Stasiun Bundaran HI.

Topic: leisures
Mambaco al-matsurat di pagi jo sore hari nan rutin dilakuan oleh anak-anak pondok. Pondok Pesantren Raudhatul Ulum alah manjadi tampek baraja keislaman bagi Ica pado saaik di bangku Sakolah Manangah Ateh. Ica untuak patamo kalinyo mambaco al-matsurat dan manjadi kagiatan rutin lo lai. Tanyato lamak rasonyo kalau awak alah kecanduan mambaconyo, rasonyo salalu tajago dan dilindungi dek Allah SWT. Awalnyo memang sulik untuak rajin tapi ado langkah untuak awak supayo biso rajin malaksanoan ibadah. Patamo Mangingek akhiraik, kaduo mangingek nikmat dan anugerah dari Allah SWT, tarakhir jauhi hal nan sia-sia. Manjadi urang nan rajin baribadah memang butuh proses tapi kalau awak nio pasti bisa juo.

Topic: religion
wisata alam di danau ateh marupokan tampeh untuak urang kemping manikmati alam. udaro di danau ateh ko sangaik asri karano lataknyo di daerah alahan panjang. alahan panjang ko pun marupokan wilayah nan sajuak jo asri. cuma di daerah wisata danau ateh ko cukuik disayangan sampah dari pangunjuang ko baserak serak sampai ado nan masuak ka dalam danau. untuak panjagonyo pun hanyo tau pitih retribusi untuak masuak kawasan se nyo tapi untuak kabarasiahan indak di jagonyo do. kalau baitu caronyo untuak apo kito bayia biaya retribusi kalau indak juo di jago kabarasiahannyo? saindak nyo sadioan trash bag untuak tampek mambuang sampah tu dan buekan himbauan supayo buang sampah pado tampeknyo.

Topic: leisures
Caro marawat kamera nan elok jo batuah. Jauahan kamera dari aia. Maskipun kamera DSLR diklaim waterproof usahokan untuak tetap manjauhan kamera dari aia. Aia nan masuak ka dalam kamera bisa marusak komponen internal kamera DSLR. Jago kabersihan lensa kamera. Salah satu caro mambarasihan kamera manggunoan cleaning kit, tapi bisa pulo manggunoan cairan nan khusus. Salain itu salalu pasang lensa cap katiko lensa sadang indak digunoan. Baok kamera dalam tas. Katiko nio mambok kamera untuak hutning foto, gunoan tas khusus untuak kamera. Tas khusus malindungi kamera supayo indak capek rusak dibaok kamano-mano. Langkok an LCD kamera jo palinduang layar. Palinduang ko manjago layar bisa indak tagore atau kanai sidik jari.

Topic: technology
Babarapo caro mangalolah bisnis nan sadang mangalami karugian. Partamo, Lakukan evaluasi gadang-gadangan. Kalau karugian taruih balanjuik dari bulan ka bulan, mako paralu malakukan evaluasi gadang-gadangan untuak mangatasi masalah ko. Sabuah bisnis bisa rugi pasti ado panyebabnyo, dan kadang panyebabnyo bukan hanyo nan taliek sajo. Bisa mulai jo mangevaluasi dari sistem karajo bisnis, kualitas produk atau jaso hinggo kauangan. Kaduo, mamparbaiki sistem karajo bisnis. Satalah malakukan evaluasi tahadap bisnis dunsanak, mako akan bisa maliek sabarapo efektif sistem bisnis nan alah dijalankan salamo ko. Karano kaadaanyo alah marugi, pasti dari sistem bisnis alah ado nan salah. Katigo, pelok an sistem manajemen kauangan. Kamudian masalah manajemen piti juo paralu dipelok an. Paralu kolaborasi SDM nan mampuni untuak bisa mambantu mangalolahnyo. 

Topic: business
Dari ketek ambo suko bana olahraga bulu tangkis. Ndak cuma ambo se. Kakak jo abang ambo pun suko bana jo olahraga ko. Hampia tiok sore pasti ambo pai kalua rumah untua bamain jo kakak dan abang. Ndak cuma kami se nan suko jo olahraga ko. Anak-anak tetangga pun ikuik main. Memang olahraga bulu tangkis ko olahraga sajuta umaik kayaknyo. Sangkiang hobinyo main bulu tangkis walaupun saat itu kami ndak punyo reket kami cari caro supayo tetap bisa main. Akhirnyo kami main pakai reket nan tabuek dari kayu dan triplek. Kok kini dikana-kana tamasuak kreatif juo ambo dan saudara-saudara bisa buek reket tanpa biaya maha.

Topic: sports
Manuruik pandapek ambo petugas-petugas nan ado di stasiun-stasiun angkutan di kota-kota gadang alah sangaik mambantu bagi kami-kami nan dari kampuang ko katiko akan manggunokan fasilitas angkutan umum nan ado di siko. Alun sempat wak batanyo lai kalau lah nampak dek nyo awak maele-ele dan kabinguangan di stasiun tu pasti langsuang di hampiri. Langsuang nyo batanyo ado nan bisa dibantu apo ndak. Ramah bana pokoknyo. Tau nyo jo fungsi dan tugasnyo. Babeda bana jo petugas-petugas nan ado di kota-kota ketek. Kadang wak batanyo jo inyo malah bantuak lameh se nyo manjawek pertanya an awak. Akhirnyo labiah rancak wak batanyo ka urang lain daripado ka petugas tu.

Topic: slice of life
Bisnis dropshipper adolah sabuah bisnis yang dilakuan jo caro manjua produk pamasok dengan harago yang labiah tinggi, tapi pengirimannyo manggunoan namo awak. Jadi bisnis iko awak bisa bukak namo surang di lapak awak misal di sosial media awak. Beko urang nan mambali ka awak, bisa awak minta jo pamasok pangirimannyo. Beko untuagnyo adolah harago labiah yang awak buek dan pamasok sasuai jo harago yang inyo buek sabalumnyo. Bisnis iko indak paralu modal dan bisa dilakuan jangka panjang dek paorangan. Untuak itu buek kalian nan nio mamulai sabuah bisnis surang. Cubolah palajari dan jalani bisnis dropshiper nan ciek ko, ingek se untuak salalu mamparhatikan target.

Topic: business
Banyak nan bisa dimanfaaikan dari bagian pohon karambia. Tamasuak aia dan buah karambia nan mampunyoi banyak manfaaik untuak kasehatan. Aia karambia tu janiah indak bawarna. Aia karambia nan banyak manfaaiknyo ado di karambia mudo nan bawarna ijau. Rasonyo segar bisa bana manhidrasi kito sacaro alami. Aia karambia manganduang antioksidan, gulo jo vitamin c sabagai karbohidrat nan mudah dicerna. Salain itu, karambia mudo randah lemak an serat. Aia karambia juo marupokan minuman randah kalori dan sangaik bamanfaat katiko kito minum sasudah baolahraga. Salain itu, aia karambia bamanfaaik pulo untuak manurunan gulo dara dari dalam tubuah dan mamungkinkan pulo untuak manurunan kolestrol.

Topic: food & beverages
Makanan nan viral nan kito tahu akhir-akhir ko kalau bacari di internet dak tangguang banyaknyo do. Kato-kato nan bantuak viral manjadi kunci dagang pulo untuak pelaku usaha makanan jama kini. Tapi, indak kasadonyo makanan-makanan nan disamek an jo kato-kato viral sasui samo kualitasnyo. Makanan biaso nyo, salalu manjadi primadona urang-urang untuak manggaleh, bayiak manggaleh di pasa, kadai, rumah makan sampai kini manjua dia online, kecek urang jama kini. Sayangnyo, indak sado urang nan manggaleh makanan pandai manggunoan internet. Mangkonyo kini panjua-panjua makanan sasuai target. Nan di pasa biasonyo target ibuk-ibuk dan kalau manjua online biasonyo urang nan lebih mudo nan jarang bisa pai ka pasa.

Topic: food & beverages
Di Padang panjang, ado salah satu kadai sarapan pagi nan manggaleh babagai macam katupek. Di sinan, banyak piliahan kuah katupek nan bisa dicubo. Ado gulai cubadak, gulai taoco, gulai paku, jo gulai tunjang. Gulai tunjang adolah salah ciek menu nan ikonik di siko. Haragonyo pun baragam, mulai dari 10.000 sapiriang samapi 25 ribu sapiriang untuak nan pakai gulai tunjang. Kadai sarapan ko indak ado namonyo, tapi karano tampek ko alah lamo tagak, salalu jadi piliahan urang sakitar atau urang nan lalu untuak sarapan katupek. Baitu pulo jo den, katupek iko marupokan langganan keluarga den kalau pai-pai jauah dan lewaik ka Padang Panjang. Kadai sarapan pagi ko hanyo ado di jam 6 pagi sampai 10 pagi sajo. Lewat dari itu, ijan baarok ka dapek mancubo nikmatnyo katupek jo macam-macam gulai ko karano lah pasti se alah abis.

Topic: leisures
Ambo dulu indak mode ko, di tahun 2005 ambo masiah mamakai Hp Nokia lamo. Nokia tu hp nan paliang ancak lah pado maso-maso itu, kalau kini mungkin amak-amak yang indak mangarati android masiah mamakai hp merek nokia ko. Kareno kalau dibandiangkan jo zaman kini alah jauah babeda manfaaiknyo. Kini urang paralu malakuan sagalo macam aktivitas malalui internet yang mangharuskan punyo hp yang bisa disambuangan jo jaringan atau paket data. Tapi nokia juo indak nio ketinggalan, ado juo hp merek nokia yang alah mambuek spek hp nyo bantuak android. Jadi kalau kalian masiah setia jo merek handphone iko bisa mambali hp nokia yang sasuai jo spek yang kalian nio.

Topic: technology
Sebelumnyo,  untuak manyimpan file dapek dilakukan di dalam laptop ataupun flash disk. Namun saat iko manyimpan file dapek malalui Google Drive. Hal iko sangek mampermudahkan urang nan manyimpan file tasabuik karano inyo dapek mangaksesnyo di manapun dan kapanpun. Serta indak haruih mambaok laptop ataupun flashdisk ka mano-mano. Teknologi Penyimpanan file iko alah sangek bakembang sahinggo dapek mampermudahkan awak dalam manyimpan dan mangakses kembali file nan sadang awak amankan tasabuik. Manggunokan internet dalam mangaksesnyo sahinggo dapek mampermudahkan awak mangedit ataupun malihat file tasabuik.  Selain itu file nan tadapek di dalam Google Drive jugo bisa diakses oleh urang lain Asalkan awak mamberi izin kapado mereka. Kecanggihan tentang Penyimpanan file saat iko alah sangek maningkat dari tahun-tahunsabelumnya. 

Topic: technology
Mancari hotel yang rancak dan kekinian kini yo mudah bana awak caliak se komentar-komentar urang yang ado di Internet tentang rekomendasi hotel yang aesthetic kalau kato anak zaman kini. Ambo lah menemukan hotel ma yang rancak dan kekinian di daerah Jakarta. Yello Hotel Harmoni itulah namonyo, dari namonyo se lah rancak. Yello Hotel Harmoni berada ditampek yang strategis di Jakarta, karena dakek kalau ni kama-kama dan mudah lo manjangkau pakai transportasi umum. Daya tarik hotel ko adolah konsepnyo yang unik dengan gaya modern yang didominasi oleh warno-warno yang tarang, hampia di satiok suduiknyo ko bisa dijadikan tampek bafoto yang rancak dan kekinia bana. Lokasinyo ado di Jalan Hayam Wuruk, Gambir, Harmoni, Jakarta. Kalian yang liburan ka Jakarta buliah bana mancuboan keunikan dari hotel ko dijamin ndak kan manyasa.

Topic: leisures
Ikuik upacaro agamo marupakan salah satu caro untuak maharagoi dan manyembah Tuhan nan diyakini. Namun ado saatnyo kito ndak mampu untuak mangikuti upacaro kaagamaan dek terbatasnyo fasilitas atau biaya. Meskipun demikian, kito ndak paralu maraso manjadi beban atau maraso basalah karano ndak mampu mangikuti upacaro agamo. Saancaknyo, kito mamahami bahwa Tuhan indak mancaliak seseorang dari segi materi, malainkan labiah maharagoi hati umatnyo nan tuluih dan ikhlas. Ndak ikuik upacaro agamo bukan bararti wak ndak taaik jo ajaran agamo nan wak anuik atau wak akan dilaknat oleh Tuhan. Ingek Tuhan itu Maha Mangetahui, Tuhan tau isi hati dan kaadaan sadoalah umatnyo.

Topic: religion
Manuruik Asian Medical Jurnal, ion nan baiak untuak kesehatan berkisar antaro 1.000-2.000/cc. Samantaro ion nan dibutuahkan untuak maningkekan kekebalan tubuah berkisar antaro 5.000-50.000/cc. Berdasarkan data itu, tubuah kito mambutuahkan ion sahinggo ion nan hilang harus diganti jo asupan ion nan baru. Salah satu caro nan bisa dilakukan untuak mangganti ion nan ado dalam tubuah adolah dengan maminun minuman nan manganduang isotonic. Salah satu minuman nan manganduang isotonic adolah pocari. Pocari mampunyoi cukuik ion untuak manggantikan ion nan hilang dalam tubuah. Oleh sebab itu, alangkah baiaknyo kalau kito rutin mangonsumsi pocari satiok harinyo. Apolai kalau kito malakukan banyak aktivitas nan manghilangkan ion di dalam tubuah.

Topic: food & beverages
Asal mulo ayam geprek kironyo dari hasil kreasi Bu Ruminah panjua ayam goreng tapuang di Yogyakarta. Awalnyo Bu Ruminah mambuek ayam geprek karno permintaan mahasiswa nan makan di sinan untuak maagiah ayam tapuang nyo lado tu ditumbuak supayo agak lunak. Dari siko, Bu Rum mulai manambahan ayam geprek ka dalam menu dan banyak nan suko. Ndak disangko kini ayam geprek lah jadi makanan nan terkenal di seluruh Indonesia. Ayam geprek banyak disukoi karno rasonyo nan padeh dan gurih. Kini kito bisa caliak dima-dima panjua ayam geprek. Panjua ayam kini pun alah makin kretif mangkreasian menu ayam gepreknyo, ado nan diagiah keju mozarella, daun kemangi, atau manggunoan baragam jenis lado.

Topic: food & beverages
Salah satu olahraga ekstrem nan ambo sukoi adolah selancar. Selancar adolah olahraga nan mamanfaatkan dorongan ombak dalam prosesnyo. Ombak nantinyo akan manggarikkan papan selancar di ateh lauik. Ambo manyukoi selancar karano di Indonesia banyak lauik nan ombaknyo cocok untuak basalancar. Ambo biasonyo malakukan selancar di Bali. Tampek di Bali nan ambo piliah untuak basalancar adolah Nusa Penida. Basalancar di Nusa Penida sangaik mamacu adrenalin.Hal iko karano Nusa Penida mampunyoi ombak nan cukuik gadang sahinggo manjadi sabuah tantangan tersendiri bagi para paselancar. Ombaknyo nan gadang akan manjalankan salancar dengan sangaik asik dan mamacu adrenalin. Salain itu, Nusa Penida pun manawarkan pamandangan nan sangaik indah bagi paselancar.

Topic: sports
Katiko ambo nio mangganti hp, sajak duo hari sabalumnyo ambo alah mancari-cari barita terbaru tentang hp ko. Ambo carilah di internet, barita tabaru teknologi ciek ko. Siapo tau dapek pancerahan apo nan ancak kini. Dapeklah tacaliak lah dek ambo barita saputar android. Samsung tabaru ancak bana judul barita nyo " Desain jo warna Galaxy M54 alah tacaliak". Pas ambo bukak barita itu tanyato warno jo desain nyo memang ancak dan tabaru bana. Model nyo memang kekinian, didalam berita tu manyabuik an apo-apo se warno jo spesifikasinyo. Kareno mancaliak itu ambo jadi tergiur bana untuak mambali Hp Samsung Galaxy MP54 ko.

Topic: technology
Hari ujan mode ko yo lamak makan yang angek-angek. Ambo dari dulu kalau hari ujan dan dirumah sadang ado pisang pasti langsuang buek pisang goreng tu. Soalnyo mambuek pisang goreng ko mudah bana, awak tinggal kupeh se pisang tu alah awak sisiakan dan siapkan adonan tapuang, tapuang tarok dimangkok agiah se garam saketek aduak rato lai dan masuk an lai pisang ka tapuang lanjuik goreng di kuali. Ondeh mandeh yo saban lamak pas alah jadi apolai sadang hujan modek ko, mambuek nyo pun ndak lo payah bana cubo se caliak amak awak pasti capek nyo kalau mambuek pisang goreng, tibo-tibo alah jadi se.

Topic: food & beverages
Katiko ketek di tampek den ado namo pamainannyo main benteng. Pamainan nan ciek ko paliang acok dimainan sangkek SD karano mainnyo lamak. Jadi banteng dimainan dek 2 kalompok. Masiang-masiang kalompok punyo anggota paliang saketek 3 uarang, samakin banyak nan main samakin sero. Masiang-masiang kalopok punyo benteng atau tampek nan inyo jago. Jadi misinyo awak harus bisa manguasoi benteng lawan. Caronyo awak harus bisa macik atau masuak ka benteng lawan jo syorek awak indak tatangkok den anggota lawan. Jadi salamo main ado namonyo benteng baru (urang nan baru kaluan dari bentang) jo benteng lamo (uarang nan alah lamo kalua benteng). Jadi paratuannyo benteng baru bisa manangok benteng lamo. Pamainan salasai katiko benteng lawan alah dikuasai.

Topic: sports
Walaupun masin cuci nan didapek dek Haikal dan bininyo hanyo ciek tabuang, tapi masin cuci iko adolah masin cuci nan sangaik canggih. Masin cuci iko bisa dipakai untuak mancuci babagai jenis baju dan bahan. Kamudian masin cuci iko pun dilangkapi dengan aroma boost dan turbo mix. Hal iko mamungkinkan detergen baiak bubuak atau pun cair dapek tacampua sacaro sampurna. Masin cuci iko pun marupokan masin cuci nan multi program washing. Hal iko mamungkinkan kito untuak mancuci babagai jenis pakaian mulai dari baju, sarawa, hinggo jilbab. Masin cuci iko pun adolah masin cuci nan mudah untuak dioperasikan sahinggo bisa dipakai dek siapopun.

Topic: technology
Liburan basamo jo kawan-kawan emang seru dan banyak dapek carito. Salah satu caro untuak maabihan waktu libur jo kawan-kawan yaitu mandaki gunuang tatingi atau tampek nan dapek manikmati alam lainnyo. Tapi, liburan nan batema alam atau manjalajahi alam dianjuakan untuak basamo-samo. Katiko liburan ka alam bebas mesti baok banyak alat dan perlengkapan nan diparaluan nantinyo. Disarankan untuak indak pai surang atau bakalompok. Sahinggo, risiko ado kejadian nan indak diinginkan dapek dihindari sabisa mungkin. Liburan tema alam bebas mampunyoi banyak manfaat positif apolai untuak urang nan suko bamain jo alam atau manikmati alam. Liburan pai manjalajah alam bebas dapek mambarian raso pueh dek ado perjuangan nan dibuek. Oleh karena itu, liburan iko dapek manjadi salah satu opsi untuak maiisi waktu luang sanak sadonyo.  

Topic: leisures
Sampai kini ambo masiah ingek juo dengan palajaran agamo yang mambahas untuak indak Manggunjiang urang. Sampai kini juo masiah banyak disakaliliang awak yang suko manggunjiang urang. Sabananyo awak indak buliah mancari keburukan urang dan manggunjiang satu samo lain. Karena disabuik an dalam alquran urang nan suko manggunjiang samo se jo mamakan dagiang saudaro surang. Mangko dari itu untuak awak kasadongo basaudara saiman, marilah awak indak manggunjiang urang lain dan manjelek-jelekan urang tasabauik dibalakang inyo. Salalulah bapikia positif dan mampabanyak istigfar dan ingek selalu kebaikan urang daripado kaburuakannyo. Manjago juo lisan awak dan bakumpua jo urang sholeh. Banyak prasangko juo manganduang doso apolai alun ado kebenarannyo.

Topic: religion
Pemakaian kartu untuak akses ka kamar-kamar hotel tu rancak bana manuruik ambo. Jadi ndak bisa sambarang urang mang akses ruangan-ruangan nan ado di hotel. Biasonyo kan urang bisa se akses ka satiok lantai tanpa awak tau urang ko tamu hotel atau ndak. Cuma manuruik ambo kadang office boy nan suko manolongan mambuka kartu akses ko harus hati-hati lo karano banyak nan mangaku-ngaku keluarga dari tamu nan manginap di hotel tu padohal ndak. Apolai jaman corona urang pakai masker se sadonyo. Walaupun ado cctv ndak bisa tacaliak muko urang tu. Makonyo tetap paralu alat pangecek apo se nan di baok dek urang nan masuak ka dalam hotel saroman alat kalau awak masuak ka mall-mall gadang. Kalau ndak memungkinkan bisa dilakuan sacaro manual supayo kemanan labiah tajago.

Topic: leisures
Dalam iduik pasti ado nan namonyo masalah, dan itu pun tajadi ka diri Andre. Namo nyo Andre Saputra, Nyo iduik di keluarga nan bisa di sabuik cukuik. Urangtuonyo punyo kandang ayam. Suato katiko ayam nan di paliharo keluarga andre banyak nan mati karano kanai panyakik. Urangtuo Andre lumayan banyak kalua piti untuak mangatasi masalah nan sadang dihadapi. Tapi untuangnyo urangtuo Andre punyo saketek tabungan nan bisa digunoan untuak mambantu usaho nan hampia jatuah. Andre merupakan anak surang, tapi urangtuo Andre selalu maajan Andre untuak mandiri. Andre selalalu manolong karajo ayahnyo di kandang. Jo ajaran mandiri dari ketek, Andre ndak terlalu takajuik saat inyo dan keluarga kanai masalah, karano dengan baraja mandiri kito pun bisa mancari solusi untuak masalah nan sadang kito hadapi. Dari situ Andre pun mulai untuak manyimpan piti nan nyo dapek dari manolong ayahnyo, karano nyo punyo keinginan untuak punyo usaho surang nan nyo mulai dari 0.

Topic: slice of life
Dalam satiok sekolah pasti ado mata pelajaran pendidikan jasmani olahraga, nan mano marupokan salah satu mata pelajaran nan banyak disukoi siswa. Tamasuak den, namo den bisma den sakolah di SMK, dan kini den kelas XI. Disekolah den kami pakai sistem moving class atau kelas pindah-pindah satiok mata pelajarannyo. Jadi kalau jam kosong atau guru ndak masuak, kami ikuik anak-anak nan main futsal dilapangan. Antah baa lo, lapangan futsal tu ndak pernah kosong. Futsal adolah salah satu olahraga nan disukoi laki-laki. Bahkan disekolah kami satiok kelas atau satiok angkatan punyo club futsalnyo surang. Kadang kami tandiang, walaupun tandiangnyo hanyo untuak sanang-sanangan jo ndak pakai hadiah, tapi itu adolah salah satu hal nan den suko kalau kasekolah, main futsal.

Topic: sports
Aden pribadi kurang suko mangunjuangi tampek wisata pas nyo sadang viral bana. Partamo karano den kurang suko karamaian, kaduo den maraso indak nyaman katiko maambiak dokumentasi nampak teralalu banyak urang, karano foto atau video nan den ambiak jadi kurang 'aesthetic'. Ciek lai, katiko bakunjuang ka tampek wisata nan sadang viral pasti banyak sarok baserak-serak sasuai jo jumlah urang nan tibo, ditambah banyak panggaleh pulo nan bajualan di sakitar tampek wisata, apolagi pas sadang weekend. Untuak itu, katiko ado objek wisata di suatu daerah nan sadang viral, den labiah suko mangunjuanginyo katiko alah agak langang atau pas indak hari weekend. Sahinggo den bisa manikmati rancaknyo tampek wisata tu.

Topic: leisures
Raso syukur yang indak tahinggo ambo jo keluargo ambo rasokan, akhirnyo keinginan gadang ambo untuak mambarengkak an amak jo apak ka tanah suci alah talaksano. Amak jo apak alah pulang pado hari senin kapatang dan hari rabu kini langsuang maadoan acaro Peusijuek. Acaro ko adolah upacaro adaik dari Aceh, acaro ko diadoan dalam bantuak raso syukur terhadap kasalamatan dan kasuksesan dalam maraih sesuatu. Ambo indak bahanti-hanti maucapkan raso syukur dan maikuik an tahapan dengan hikmat. Acaro adaik ko dipimpin jo tokoh agamo dengan doa-doa kasalamatan kapado tuhan yang nan kuaso. Acaro ko memang dilakuan untuak harapan yang alah tacapai tujuannyo.

Topic: culture & heritage
Kini banyak urang nan labiah mamiliah untuak ba wirausaho. Apolai samanjak banyak nan kanai PHK maso covid patang. Bamulo dari ndak ado karajo urang-urang banyak nan mamulai untuak bausaho. Akhirnyo banyak nan kayo mandadak kini. Nan dulunyo hanyo seorang karyawan tibo-tibo kini alah punyo perusahaan gadang dengan ratusan karyawan. Ambo pun mode itu. Kini ambo alah sukses mambangun bisnis di bidang fashion. Bamulo dari manggaleh online di shopee, kini ambo alah sukses mambuka toko di salah satu pusat perbelanjaan di kota tampek ambo tingga. Semoga usaha ambo selalu sukses dan bisa bakambang sahinggo bisa mambuka banyak cabang di satiok suduik kota. Amiin. 

Topic: business
Pado hari Minggu ado acaro  daerah yaitu Tabuik. Saat itu di ateh  panggung ado nan manampilkan penampilan musik nan cukuik unik di mano alek musik tradisional di gabung jo alek musik modern.  Saat itu penampilan band mambawakan talempong serta drum dan gitar.  Penggabungan alek musik modern dan tradisional itu manghasilkan suara nan begitu indah.  Dengan ciri khas nan babeda dari nan lain mambuek  penampilan band sangek mamukau.  Awalnya talempong dibawakan oleh beberapa urang dan setelah itu barulah nada seperti drum dan gitar masuk. Setelah tercipta harmonisasi nan begitu indah barulah penyanyi mamulai nyanyiannya sasuai dengan nada dari musik.  talempong nan digunoan ado sekitar 10 buah. Alek musik tradisional iko begitu terkenal untuak  pengiring sebuah tarian  atau sabagai instruman saan. Sekitar 10 minik band tasabuik  manampilkan satu buah lagu serta instrumantal nan sangek mamukau.


Topic: culture & heritage
Ado banyak janih seafood nan bisa diolah dan di jadian makanan sahari hari ataupun di jua untuak mato pancarian. Salah satu janih seafood nan laku dan banyak paminatnyo adolah lobster. Lobster ko tamasuak janih udang-udangan nan mampunyoi cangkang nan kareh. Lobter ko bisa dimakan jo caro maabuih, di kukuih, dimakan jadi idangan utamo, di buek jadi isian sandwich, di panggang dan banyak caro lainnyo. Lobster ko punyo banyak kanduangan vitamn di dalamnyo tamasuak vitamin E, B12, magnesium, tembago, selenium, dan ado saketek asam lamak omega-3. Untuak umaik muslim jan takuik karano lobter ko halal dimakan. Harago lobster ko bamacam, tagantuang janihnyo. Ato rato bakisa dari Rp9000 sampai Rp1,5 juta per kilogamnyo.

Topic: food & beverages
Cristiano Ronaldo mungkin sadang barado di panghujuang karirnyo dan kini mulai mangalami panurunan performa, tapi inyo tetap layak untuak dikagumi. Ado beberapa hal nan mambuek urang-urang harus menggemari Cristiano Ronaldo. Manuruik data, Cristiano Ronaldo adolah atlet nan mampunyoi followers paliang banyak di Instagram. Dilansir dari laman liputan 6, Cristiano Ronaldo mampunyoi 496 juta followers mangungguli Lionel Messi di posisi kaduo nan jumlah followersnyo mancapai 374 juta. Dari jumlah followers sajo dapek dikatokan kalau Ronaldo mampunyoi banyak penggemar di dunia sepakbola. Salain itu, Cristiano Ronaldo adolah pamain nan sukses manginspirasi banyak urang di dunia sepakbola. Hal iko dapek dibuktikan dengan banyaknyo pamain di saluruah dunia manirukan selebrasi Cristiano Ronaldo katiko mancetak gol. Mancaliak banyaknyo pangaruah Cristiano untuak sepakbola, rasonyo kito harus labiah manaruah respek ka pamain nan kini bamain di Liga Arab tersebut.

Topic: sports
Ketoprak banyak disukoi dek urang-urang. Baik dari anak-anak bahkan sampai nan tuo-tuo pun suko jo makanan ko. Ketoprak adolah salah satu makanan khas daerah betawi nan punyo raso lamak dan buek ketagihan. Kalau dicaliak-caliak ketoprak ko mirip jo tupat tahu tapi sabananyo babeda. Kuah kacangnyo ketoprak ndak manggunoan bawang merah dan isiannyo ndak pakai mentimun. Ketoprak ko bisa awak sobok an dima se apolai kalau awak tingga di daerah Jawa. Di teras-teras rumah urang se awak bisa manamuan urang manggaleh ketoprak. Soalnyo caro mambueknyo pun gampang dan bagi pambali harago ketoprak ko tamasuak murah. Dengan pitih 10 ribu se alah bisa awak mangicok ketoprak ko. 

Topic: culture & heritage
Tari piring identik samo keahlian panarinyo dalam maayunkan pinggan sahinggo taciptolah gerakan nan rancak. Namun katiko manari tarian piring indak saketek urang nan biasonyo menjatuahkan ka lantai sahinggo piring tasabuik pacah. Lalu apo rahasio inyo agar piring tasabuik indak jatuah. Barikuik rahasianyo, partamo yaitu pinggan yang di gunoan yaitu dari bahan batu atau keramik agar lebih barek katiko diayunkan. Manggunokan teknik nan batua dalam menggenggamnyo. Teknik biaso digunoan dalam tarian piring Iko adolah dengan jari jempol. Katigo yaitu acok latihan menggenggam pinggan sahinggo tabiaso untuak menggenggam pinggan. Salanjuiknyo dalam tari piring biasonyo akan ado dama alah dilubangkan. Itulah saketek tips untuak pemula agar dapek manari tari piring.

Topic: culture & heritage
film dilan marupokan film nan balatar balakang di banduang di tahun 90-an. film ko marupokan film dari pidi baiq yang bacarito tentang kenangan dimaso sma. di film ko daicaritoan kalau dilan ko marupokan ketua geng motor dibanduang. inyo marupokan anak dari saorang tentara. dilan ko pernah tatangkok polisi karano tauran dan ayahnyo indak manolongan supayo dilan mandapek efek jera dari kalakuannyo ko. dan di film ko dilan disobokan jo milea nan maruokan murid pindahan dari jakarta. dilan ko jatuah cinta jo milea. dari siko awak bisa liek sosok puitis dari si dilan ko. dilan ko partamo kali manggoda milea katiko barangkek sakolah

Topic: leisures
Kalau awak caliak berita-berita di tv kadang ngeri-ngeri bana. Banyak anak sekolah kini nan bagak tawuran pakai sanjato tajam seperti celurit. Lai tau ndak sabananyo celurit tu adolah salah satu sanjato tradisional nan berasal dari Madura. Celurit ko memang samo kayak keris kegunoannyo yaitu dipakai untuak sanjato dalam baparang malawan penjajah di zaman dulu. Bedanyo cuma dibantuaknyo se. Kalau celurit malangkuang mambantuak bulan sabit, sedangkan kalau keris bantuaknyo mamanjang dengan pinggiran dan bakaritiang aliasbagalombang. Kalau kini urang Madura acok manggunokan celurit ko sabagai pajangan rumah. Biasonyo di gantuang di dindiang ruang tamu.Selain tu dijadikan sabagai alat panabeh rumpuik untuak maagiah makanan binatang ternak.

Topic: culture & heritage
Kagiatan nan awak sanang dan enjoy dalam malakuannyo di sabuik hobi. Hobi ko bisa mambuek awal lupo wakatu katiko malakuannyo karano awak sanang dan manikmati hobi. Samantaro manuruik KBBI hobi adolah kasanangan istimewa pado wakotu luang, indak sabagai karajo utamo. Ado banyak janih kagiatan nan bisa di jadian hobi takah, olahraga, bola, game online, mamasak, manggambar, manuliss, bakabun, manyanyi, bamain music, puisi, mambaco dll. Hobi bisa pulo dijadian sabagai karajo. Bahkan akan taaso labiah lamak kalau awak bisa mahasilan pitih dari kagiatan nan awak sanangi. Ibarek awak sanang pitih masuak. Kalau awak punyo hobi, hobi ko bisa juo jadi salah ciek caro untuak mailangan stress. Karano itu pantiang untuak awak mamiliki hobi masiang-masiang.

Topic: leisures
Di Indonesia, es karambia mudo dipicayo mampunyoi banyak manfaat untuak kesehatan tubuah. Es karambia mudo adolah minuman nan bahan dasarnyo adolah karambia mudo. Es karambia mudo mampunyoi raso nan manih dan menyegarkan. Raso manih dan segar itu barasal dari aia karambia. Salain aianyo, bagian karambia nan bisa dikonsumsi dalam es karambia mudo adolah dagiang buahnyo. Salain rasonyo nan manih dan segar di rangkuangan, es karambia mudo pun mampunyoi banyak manfaat untuak kesehatan. Manfaat-manfaat dari es karambia mudo antaro lain sabagai pangganti ion tubuah, mencegah gangguan pencernaan, dan masih banyak nan lainnyo. Es karambia mudo pun mampunyoi inovasi. Biasonyo es karambia mudo disajikan dengan macam-macam buah seperti limau dan leci.

Topic: food & beverages
Samo jo makanan ado banyak varian minuman yang ado di dunia. Diantaronyo ado minuman nan tagalong aneh dan mambuek awak bapikia duo kali untuak minum. Contohnyo di Korea ado minuman banamo Soju aia mato tuna, yo batua aia mato tuna. soju adolah minuman alcohol khas korea yang alah tanamo. Ado banyak varian raso soju takah raso persik dan raso limau. Tapi kini di Korea ko ado campuran yang unik di dalam soju yaitu manggunoan aia mato tuna. minuman ko banamo chamchi nunmulju yang artinyo minuman aia mato tuna. karano dek bacampua jo aia mato tuna ko sojunyo jadi labiah kantal takah jeli. Jadi baa? Jo kaunikan takah iko apokah tatarik untuak minum minuman dari nagari gingseng ko?

Topic: food & beverages
Katiko kito maraso stress ado babarapo caro yang bisa kito lakuan untuak mangatsi raso ndak nyaman akibat stressnyo. Nan partamo maningkatkan ibadah kapado Tuhan. Kaduo manjago kesehatan dengan caro olahraga, makan yang teratur, dan istirahat yang cukuik. Katigo lakuan hal-hal menyenangkan yang disukoi, samacam malagu, baco buku, dangan music, ataupun jalan-jalan. Kaampek lakuan hal-hal yang manyanangkan didalam iduik, labiah manikmati iduik. Dan yang tarakhir carito dan sampaikan apo nan diraso ka urang tadakek, kayak urangtuo atau kawan dakek, karano dengan caro tu kito bisa mancari samo-samo solusi atas masalah nan kito hadapi, dan juo kito akan maraso labiah lega karano alah babagi carito.

Topic: slice of life
Jalan-Jalan ka Sumatera Barat indak langkok rasonyo jikok alun bakunjuang ka pantai aia manih. Pantai aia manih adolah tampek dima talatak batu malin kundang. Batu malin kundang adolah batu nan manyarupoi urang sujuik. Batu malin kundang ko dari carito rakyat sakita, dahulunyo adolah anak laki-laki nan durhako ka amak nyo. Amaknyo mangutuak anaknyo hinggo manjadi batu dan sampai kini batu ko manjadi salah satu tampek tujuan wisata alam paliang banyak dikunjuangi di Sumatera Barat. Indak hanyo batu nan manyarupoi urang sujuik, di sakita batu malin kundang pun banyak batu-batuan lainnyo nan manyarupoi puing-puing kapa, tong kayu, tali tambang, sampai jangka kapa. Benda-benda ko dipacayo pulo adolah benda punyo malin kundang nan ikuik mambatu pulo.

Topic: leisures
Ambo sekeluarga baru se pulang dari jalan-jalan ka Danau Ranau tampek sepupu ambo nan ado di Sumatera Selatan. Danau Ranau adolah danau nan sajuak, tampek nyo ado di Sumatera Selatan di daerah Ranau. Ambo sekeluarga pai pagi supayo ndak kesorean sebab sayang se kalau sabanta bana di situ, ka patang se kurang rasonyo jadi nio pai kasitu liak. Danau Ranau ndak angek, danau nyo laweh, jadi ambo waktu manalusuri danau tu pakai kapa nan bisa awak pasan, ondeh mandeh rancak bana pemandangan dari Danau tu. Kapa nyo ado nan muatan banyak jadi ambo sekeluarga bisa naiak samo-samo, banyak bana foto nan kami abadikan diateh kap tu. Kapal di Danau Ranau memang ndak salah kalau awak cubo pasan untuak menikmati pemandangan Danau Ranau. 

Topic: leisures
Lembah Harau adolah lembah nan subur, nan talatak di kecamatan harau, kabupaten limo puluah koto, provinsi Sumatera barat. salain kaindahan alamnyo nan alah disabuikan tadi tampek ko di kaliliangan lo dek batu granit nan terjal nan bawarna warni jo katinggian 100 meter sampai 500 meter. pajalan manuju kamari pun alah disuguahan pamandangan nan indah. malewati hutan, pabukian jo turunan. sapanjang jalan itu awan disuguahan pulo jo aia tajun nan indah dengan katinggian 100 meter. ditambah jo 4 sungai nan janiah. lembah harau ko pun marupokan wisata nan populer di Sumatera barat. indak heran kan, kalau lembah harau ko dikecekan lembah paliang indah di indonesia. 

Topic: leisures
Jikok nio bisnis barhasil, mako faktor-faktor nan bisa dipanuhi sabagai barikuik. Partamo, mamiliki skill pangusaho dan malatih mental pangusaho dari awal. Mamiliki skill sabagai paungusaho bisa manjadi awal nan tepek jikok nio manjadi wirausahoan na sukses. Mental angusaho harus dibantuak sajak awal sabalum mambangun sautu usaho. Kaduo, mampunyoi akses pamodalan nan cukuik. Mampunyoi akses modal nan baik, cukuik dan stabil dan stabil akan mambantu bisnis manjadi lancar dan tantunyo akan mampacapek proses produksi. Modal usaho marupokan salah satu kunci agar bisnis bisa bajalan dan tetap lancar. Katigo, mamiliki tekad dan kamuan nan tinggi. Jiwa kapamimpinan jo modal sajo rasonyo alun cukuik untuak manjadi wirausahoan nan sukses. Tekad dan kamauan nan dimiliki pun haruslah tinggi dan sakuek mungkin agar indak murah maraso patah di tangah jalan.

Topic: business
Minggu lalu ambo pai main ka Kota Bandung. Dari Jakarta ambo manaiki kareta argo parahyangan dan turun di Stasiun Banduang. Kareta argo parahyangan nan ambo naiki terdiri dari duo baleh gerbong dengan duo di antaronyo adolah gerbong kantin. Kareta argo parahyangan nan ambo naiki hanyo terdiri dari duo kelas. Partamo adolah kelas eksekutif nan tiketnyo dijua dengan hargo 200.000 rupiah.  Salain kelas eksekutif, ado juo kelas ekonomi. Kelas ekonomi manjua tiket dengan hargo nan labiah murah dari kelas eksekutif, yaitu dengan hargo 150.000 rupiah. Perbedaan antaro kelas ekonomi dan kelas eksekutif hanyo dari jenis bangki nan digunokan sajo. Kareta Argo Parahyangan ko alah full ac. Jadi kawan-kawan ndak paralu takuik kapanehan katiko naiak karet argo parahyangan.

Topic: leisures
Sholat Jum'at marupokan ibadah mahdlah. Prinsip ibadah ko adolah talarang kecuali kalau ado perintah. Oleh karano tu, tata caro Solat Jumat harus maikuik an petunjuk dan sesuai jo tuntunan berdasarkan Al-Qur'a dan Hadis Nabi (QS Al-Hasyr: 7). Untuak prinsip umum pelaksanaanyo hampia samo se jo solat wajib, yaitu dikarajoan sacaro jamaah dan mahadok kiblat. Nan mambedakannyo adolah persiapan sabalum Solat Jumat. Sabalum Solat Jum'at awak harus mandi mode mandi janabah. Buliah dilakukan labiah awal misalkan dari pagi sabalum ba aktifitas, mamakai pakaian nan tabaiak, dan mamakai wangi-wangi an. Setelah tu baru bagageh ka masajik. Katiko manuju masajik harus bajalan dengan tanang. Itulah hal-hal nan harus awak perhatikan sabalum manunaikan ibadah Solat Jum'at.

Topic: religion
Banda Neira adolah salah satu wilayah kapulauan di Indonesia nan mangagumkan baiak dari sejarah ataupun pariwisatanyo. Baa ka indak, dari segi wisata bawah lauiknyo, Banda Neira alah indak asiang lai bagi panyalam, panyuko snorkeling ataupun pangagum wisata lauik. Daya tarik utamonyo adolah kaindahan taman lauik jo bamacam ragam flora jo fauna nan iduik di dalamnyo. Untuak wisata daraiknyo disajikan pulo babagai objek wisata sejarah misalnyo bangunan-bangunan tuo bakeh panjajahan Portugis jo Balando, atau benteng kuno sampai ka palabuahan paninggalan maso-maso kolonial. Dek karano keindahan alam dan kenangan maso panjajahannyo itulah Banda Naira ko manjadi salah satu lokasi nan diparituangkan dan lasuah untuak dijadikan tujuan wisata sanak sadonyo. 

Topic: leisures
Banyak yang tidak mengetahui kandungan baik nan ado di lado. Capsaicin pado lado, karatenoid di lado merahdan violaxanthin di lado kuniang juo diketahui dapek malawan sel kanker karano basifaik anti oksidan. Dalam sabuah penelitian, kandungan anti oksidan pado lado mampu mambunuah beberapa sel kanker, tamasuak kanker usus besar, hati, paru - paru, dan pankreas. Namun manfaat cabai dalam maubekan kanker dan keamanannyo masih diteliti labiah lanjuik. Meski mamiliki banyak manfaatnyo bagi kesehatan, kito tetap harus bahati-hati dalam mangonsumsinyo . Bagi sabagian urang, tarutamo penderita sindrom iritasi usus besar, konsumsi lado justru bisa mambuek sakik paruik dan diare. untuak maatasinyo, disaranan mangonsumsinyo maksimal stangah cangkia sahari.

Topic: food & beverages
Lalu baa asa usua dari karak kaliang? mungkin agak lain taranganyo, karano dari bantuak kuenyo indak kaliang do. Dikutip dari penelitian Silvia Fransiska, Bajudul "penamaan Nama Makanan Berbahan Ubi di Minangkabau", panamoan karak kaliang bakaitan jo urang tamil di sumbar. Dalam panalitian tasabuik, di ungkapan pambarian namo barasal ddari pambali oleh oleh dari panjua bumbu makanan siap saji di pasa bukiktinggi. padagang bumbu marupokan urang india. Namun ndak jaleh sajak bilo mulai dinamoan karak kaliang. Oleh oleh ko adalah makanan nan mirip sakali jo karak kaliang nan kito kenal kini ko. Namo makanan ko barasal dari kato karak jo kaliang.  

Topic: food & beverages
Lisa saat iko sadang barado di salah ciek kota dengan cuaca nan cukuik ekstrim yaitu Jakarta dima kota iko marupakan kota nan cukuik mamiliki cuaca nan paneh terik katiko siang dan masih cukuik paneh katiko malam sahinggo inyo mamerlukan AC untuak dapek manyejukkannyo di dalam ruangan.  AC nan inyo bali saat iko alah inyo carisabelumnyo di salah ciek toko online untuak malihat list harga serta spesifikasi dan kelebihannya. Satelah inyo mandapekkan spesifikasi daya listriknyo serta harganyo saya pun mamutuskan untuak mambali AC nan cukuik populer di antara masyarakat Indonesia yaitu  mark Polytron. Karano alah mandapekkan mark dan jenis  AC nan inyo inginkan inyo pun langsuang pergi ka toko offline atau toko elektronik tadekat  dari tampek tinggalnya.  Selain itu inyo pun maminta agar dipasangkan langsuang di rumahnya. Satelah tapasang AC nan kini alah ado di rumah atau tampek tinggal Lisa alah mandinginkan ruangan. Karano hal itulah saat iko Lisa indak mangeluh lai satiok malam karano  inyo rasokan sejuk walaupun di dalam ruangan. 

Topic: technology
Salah satu teknologi nan wajib dimiliki dek para konten kreator adolah mikrofon tanpa kabel. Ado ciek jenis mikrofon tanpa kabel nan cocok untuak konten kreator mudo di Indonesia, yaitu saramonic blink 500 prox q. Saramonic blink 500 prox q mampunyoi banyak sakali kaunggulan. Partamo, mikrofon nirkabel jenis iko mampunyoi desai nan minimalis sahinggo indak mairik karah baju. Kamudian saramonic blink 500 prox q mampu marekam frekuensi dari 20 Hz sampai 20.000 kHz sahinggo suaro nan dihasilkan manjadi sangaik janiah. Lalu saramonic blink 500 prox q ko mampunyoi baterai nan awet. Kaampek, mikrofon nirkabel jenis iko mampunyoi banyak perangkat pandukuang nan manunjang kinerjanyo.Terakhir, hargonyo pun tajangkau.

Topic: technology
Salain mandatangi museum seni nan talatak di tangah-tangah kabun, liburan semester tahun lalu ambo pun mandatangi tampek lain. Duo hari satalah mandatangi museum di tangah kabu, ambo mandatangi ciek tampek wisata nan lokasinyo tacuruak juo, yaitu Pulau Pari. Pulau Pari adolah pulau nan talatak di Kapulauan Saribu. Di Pulau Pari ambo mahabihkan waktu salamo duo hari satu malam. Salamo duo hari satu malam itu ambo malakukan banyak kagiatan. Kagiatan-kagiatan nan ambo lakukan salamo di Pulau Pari adolah manyalam, baranang, naiak sapeda dan naiak sampan. Salamo di Pulau Pari ambo mahabiahan piti sabanyak 370.000 rupiah untuak malakukan kagiatan-kagiatan itu dan panginapan.

Topic: leisures
Masyarakat Minang dikenal dengan upacara adatnyo nan selalu meriah. Salah satu tradisi nan unik nan datang dari Sumatera Barat adolah tradisi Pesta Hoyak Tabuik dari suku Minang, khusunyo kota Pariaman. Tradisi ko dirayokan untuak mamparingati hari maningganyo cucu nabi Muhammad S. A. W, yaitu Hasan dan Husein. Acara tabuik ko dilkasanakan ndak cuma sahari. Perayaan ko dilakukan salamo 1 minggu dan pado tanggal 10 Muharram marupokan perayaan puncaknyo. Pas saat acara puncak ko lah masyarakaik dari saluruah penjuru nan ado di Sumatera Barat bahkan di lua daerah Sumatera Barat akan mamanuahi kota Pariaman untuak mancaliak kemeriahan dan keunikan acara hoyak tabuik ko.

Topic: culture & heritage
Kini di Puncak Lawang, Sumatera Barat awak alah bisa marasokan sensasi salah satu olahraga ekstrem yaitu tajun payuang. Di Sumatera Barat alun banyak tampek wisata nan manyadiokan olahraga tajun payuang ko. Jadi bagi kalian nan dulunyo cuma mancaliak urang olahraga tajun payuang di acara-acara TV kalian alah bisa kini marasoan sensasinyo sacaro langsuang. Kalian bisa mancaliak pemandangan nan sangaik indah dari ketinggian. Jan cameh lo kalian akan tajatuah. Olahraga ko akan didampingi jo urang nan ahli di bidangnyo dan tantunyo alah basertifikasi. Karano kegiatan ko ndak akan diijinkan kalau ndak ado sertifikasinyo. Jadi ndak ado nan paralu dipartimbangkan lai do. Kalau penasaran langsuang se cubo.

Topic: sports
Samakin bakambangnyo zaman samakin tabukak pulo pikiran manusia. Kini indak manutuik kamungkinan padusi ikuik mancari pitih. Padusi bisa sajo mamulai bisnis. Untuak mamulai bisnis tantunyo salah ciek hal nan paliang pantiang adolah modalUntuak mamulai bisnis kini cukuik mudak, karano awak bisa mamanfaatan teknologi nan samakin bakambang. Indak jarang kini alah banyak muncua panjua-panjua nan mampromosikan barang dagangannyo malalui aplikasi gofood sahinggo bisnis labiah mudah dan cangkupannyopun labiah lueh. Salah ciek ide nan bisa di pakai untuak jualan di rumah adolah jualan pisang lumer. Olahan pisang mamakai modal nan ketek salain itu pisang jugo cukuik digemari dek sado kalangan. Awak bisa molah pisang ko jadi babagai macam, nan paliang banyak diminati adolah pisang goreang nan dia agiah lelehan toping. Antah itu coklat, tiramisu, capucino dll. Olahan ko cukuik banyak di minati karano rasonyo nan manih gurih dan tantunyo murah.

Topic: business
Panggunoan Smartphone  alah maningkek dari waktu ka waktu. Dalam dunia kerja biasonyo para karyawan akan mamiliah smartphone nan dapek nan pekerjaannyo sabagai editor maupun dalam  bidang fotografi. Merk handphone iPhone XS Max mamang alah banyak sekali urang nan alah mamberikan review tahadok fungsi serta fitur nan  nan disadiokan dalam handphone ini. Saking bagusnyo kamera serta penyimpanan dari merk iPhone iko banyak vlogger nan manggunoan kamera iPhone sabagai media untuak merekam kontennya. Selain itu iPhone X Max iko jugo mamiliki fitur untuak manstabilkan video sahinggo kualitas video nan dihasilkan dapek mamiliki resolusi  serta stabilizer nan baik. Dan jugo kamera iPhone  mampu merekam video dengan kualitas sampai 4K. Dan jugo besar penyimpanan nan disadiokan sahinggo mamuat banyak foto serta video. Salain itu kinerjanyo nan dapek merespon sacaro capek. Mako dari itu untuak kamu nan ingin mangupgrade jenis handphone-mu, merk iko manjadi salah ciek rekomendasi nan sangek cocok untuak digunakan dalam bekerja maupun pembuatan video. 


Topic: technology
Akrobatik tamasuak kadalam olahraga yang ekstrema kareno mampunyoi gerakan yang indak biaso. Kalau urang nan indak punyo dasar dan indak tabiaso jo akrobatik ko elok indak usah cubo-cubo lai. Senam akrobatik ko marupokan macam-macam senam yang dilakuan dengan manampilkan gerakan-gerakan yang ekstream. Baa yo bantuak sanam ko, gerakannyo ancak bana, ado malumpeknyo, bisa juo salto, manari dan mandarek jo iriangan musik. Bantuak sanam yang indak dengan gerakan yang indak biaso. Malakuan latihan akrobatik mamungkinkan tubuh manghasilkan imun sacaro optimal. Indak sadoalah urang bisa akrobatik, dan yang malakuannyo harus mampunyoi keberanian dan latihan untuak malakuaannyo. Gerakan iko juo harus manyaimbangkan tubuh awak.

Topic: sports